Лисистрата/5
TREĆA POJAVA
Horovi, Savetnik
 
SAVETNIK 
Na svetlost izbi ženski bezobrazluk sav, 
talambasi i pokliči Sabaziju, 
za Adonidom 
njin.po krovovima plač! 
To nedavno u skupštini sam slušao. 
Demostrat, u zao čas govornik, predloži 
na Siciliju plov, ‐ a žena njegova 
u igri će: »Joj, Adonide!« Na to će 
Demostrat: »Hajd' po oklopnike zakintske! 
A ona, pjana, opet s krova zarida: 
»Za Adonidom plačite!« Al' silom nju 
nadgraji bogu mrski, gadni prgavac. 
To njihov razuzdani donese nam plač. 
HOROVOĐA MUŠKOG HORA 
A šta ćeš kad za drskost čuješ njihovu? 
Izgrdile nas i još vodom polile 
iz kova toliko da svoje moramo 
iscedit ruho, ko da se upišasmo. 
SAVETNIK 
To s pravom biva, Posidona slanog mi, 
kad sami žensku zloću podstičemo mi 
i svakoj učimo ih gizdi, raskošu, 
tad iz njih niče što smo sami sejali. 
Ovako govorimo s rukotvorcima: 
»Kujundžijo, sa grive što je napravi, 
iz rupice joj oko se odronilo, 
u kolu kad mi žena sinoć igraše, ‐ 
na Salaminu moram sada ploviti, 
a ti mi, ako imaš kada, uveče 
zacelo pođi njoj i oko umetni!« 
A drugi obućaru, momku koji već 
odavno dečje nema rese govori: 
»Ej, obućaru, ženi mojoj obuća 
na nozi žulja mali prst i tišti je, 
jer nežan je. O podne tamo pohitaj 
i obuću proširi, da je ne žulja!« ‐ 
Od takve setve takva žetva ispade 
da meni, savetniku, koji nabavljam 
veslače, ‐ te mi brzo treba novaca ‐ 
već žene gradsku zatvaraju kapiju! 
Ne koristi nam stajat! 
(Stražarima) Budže ovamo 
tom besu njinom kraj da brzo učinim! 
Šta zinu, bedniče? Kud opet buljiš ti? 
Ne umeš ništa nego krčmu tražiti! 
Pod vrata hitro podmetnite poluge 
i krila istavite! Tu ću ja vam sad pomoći! 
(Približavaju se vratima. Lisistrata iznenada izlazi s drugim ženama)     
 

Лисистрата